Afrikaans laat hom geld, sê FAK-vereerdesBun Booyens (Foto: Maroela Media) “Afrikaans is ŉ brugtaal, geïntegreer tot ŉ nuwe en unieke instrument van uitsonderlike skoonheid wat in talle velde woeker. Dis ŉ taal wat hom laat geld tot in die buitenste ruim, buiten Engels die enigste ander volwaardige wetenskapstaal en ŉ ontwikkelaar van woorde wat volksbesit geword het.” Só het professors Oppel Greeff, Kobus Krüger, Christo Viljoen en Bun Booyens Donderdag in hul afsonderlike toesprake tydens Die Federasie van Afrikaanse Kultuurvereniginge (FAK) se jaarlikse Prestige-aand in Pretoria gesê. Die FAK het Donderdag hulde aan dié rolspelers gebring wat “oor die jare heen ’n positiewe bydrae tot die bevordering van die Afrikaanse taal en kultuur gelewer het”. Greeff is onder meer vereer met die FAK Prestige-toekenning vir uitnemende leierskap en Krüger met die NP van Wyk Louw-toekenning vir die bevordering van Afrikaanse taal en kultuur. Die HB en MJ Thom Prestige-toekenning vir die bevordering van Afrikaanse onderwys en opleiding is aan Viljoen oorhandig en Booyens het die FAK Prestige-toekenning vir die bevordering van Afrikaans in die media ontvang. Prof. Oppel Greeff (Foto: Maroela Media) Hoewel die vereerdes dié lof nederig aanvaar het, het elkeen afsonderlik opgemerk dat die Afrikaanse taal, soos dit vandag geken en uitgebrei word, ŉ spanpoging is. “Afrikaans is nie vandag hier te danke aan die handjievol mense wat vir hulle werk in die wonderlike taal vereer is nie. Die taal het ook nie bereik wat hy het om dié rede nie. Daar is soveel ander wat op Afrikaanse grond geploeg het wie se bydrae ewe waardevol was en tans steeds is,” het prof. Viljoen gesê. Dr. Danie Langner, besturende direkteur van die FAK, het gesê die vereerdes is ŉ toonbeeld daarvan dat Afrikaanssprekendes nie bloot op die grondwetlike beskerming van Afrikaans kan staatmaak nie, maar dat daar ywerig gewerk moet word om dié taal se voortbestaan te verseker. “Dié rolspelers wys waar ’n wil is, is daar ’n weg. Uitnemende prestasies op elke terrein, van wetenskap, letterkunde, genealogie tot joernalistiek, skep saam ’n taaltoekoms. Dit is die uitbou van dié hoë taalfunksies wat verseker dat Afrikaans steeds as ’n taal van wêreldgehalte haar plek volstaan,” het hy gesê. Die gehoor is vermaak deur die Afrikaanse sangers Jannie Moolman en Corlea Botha, sowel as Hoërskool Centurion Skoolkoor. Vir meer inligting, besoek die FAK-webwerf of Facebook-blad.